**MINISTERUL MEDIULUI, APELOR ŞI PĂDURILOR**



 **ORDIN**

**Nr. .............din ......................2024**

**pentru modificarea** [**Metodologiei**](https://legislatie.just.ro/Public/DetaliiDocumentAfis/254197)**privind organizarea și funcționarea aplicațiilor SUMAL 2.0, obligațiile utilizatorilor SUMAL 2.0, structura și modalitatea de transmitere a informațiilor standardizate și costurile serviciilor de emitere a avizelor de însoțire pentru situațiile prevăzute la [art. 11 din Normele](https://legislatie.just.ro/Public/DetaliiDocumentAfis/227472) referitoare la proveniența, circulația și comercializarea materialelor lemnoase, la regimul spațiilor de depozitare a materialelor lemnoase și al instalațiilor de prelucrat lemn rotund, precum și cele privind proveniența și circulația materialelor lemnoase destinate consumului propriu al proprietarului și unele măsuri de aplicare a prevederilor Regulamentului (UE) nr. 995/2010 al Parlamentului European și al Consiliului din 20 octombrie 2010 de stabilire a obligațiilor care revin operatorilor care introduc pe piață lemn și produse din lemn, aprobate prin [Hotărârea Guvernului nr. 497/2020](https://legislatie.just.ro/Public/DetaliiDocumentAfis/254000)**, **aprobată prin Ordinul ministrului mediului, apelor și pădurilor nr. 118/2021**

Având în vedere Referatul de aprobare nr. DGPSS 151255/22.07.2024 al Direcţiei Generale Păduri și Strategii în Silvicultură,

Luând în considerare prevederile [art. 5 alin. (10) din Normele](https://legislatie.just.ro/Public/DetaliiDocumentAfis/227472) referitoare la proveniența, circulația și comercializarea materialelor lemnoase, la regimul spațiilor de depozitare a materialelor lemnoase și al instalațiilor de prelucrat lemn rotund, precum și cele privind proveniența și circulația materialelor lemnoase destinate consumului propriu al proprietarului și unele măsuri de aplicare a prevederilor Regulamentului (UE) nr. 995/2010 al Parlamentului European și al Consiliului din 20 octombrie 2010 de stabilire a obligațiilor care revin operatorilor care introduc pe piață lemn și produse din lemn, aprobate prin [Hotărârea Guvernului nr. 497/2020](https://legislatie.just.ro/Public/DetaliiDocumentAfis/231430), cu modificările ulterioare,

În temeiul [art. 57 alin. (1)](https://legislatie.just.ro/Public/DetaliiDocumentAfis/234870), [(4)](https://legislatie.just.ro/Public/DetaliiDocumentAfis/234870) și [(5) din Ordonanța de urgență a Guvernului nr. 57/2019](https://legislatie.just.ro/Public/DetaliiDocumentAfis/234870) privind Codul administrativ, cu modificările și completările ulterioare, precum și al [art. 13 alin. (4) din Hotărârea Guvernului nr. 43/2020](https://legislatie.just.ro/Public/DetaliiDocumentAfis/222504) privind organizarea și funcționarea Ministerului Mediului, Apelor și Pădurilor, cu modificările și completările ulterioare,

**ministrul mediului, apelor şi pădurilor** emite următorul

**ORDIN:**

**Art. I-** [Metodologia](https://legislatie.just.ro/Public/DetaliiDocumentAfis/254197) privind organizarea și funcționarea aplicațiilor SUMAL 2.0, obligațiile utilizatorilor SUMAL 2.0, structura și modalitatea de transmitere a informațiilor standardizate și costurile serviciilor de emitere a avizelor de însoțire pentru situațiile prevăzute la [art. 11 din Normele](https://legislatie.just.ro/Public/DetaliiDocumentAfis/227472) referitoare la proveniența, circulația și comercializarea materialelor lemnoase, la regimul spațiilor de depozitare a materialelor lemnoase și al instalațiilor de prelucrat lemn rotund, precum și cele privind proveniența și circulația materialelor lemnoase destinate consumului propriu al proprietarului și unele măsuri de aplicare a prevederilor Regulamentului (UE) nr. 995/2010 al Parlamentului European și al Consiliului din 20 octombrie 2010 de stabilire a obligațiilor care revin operatorilor care introduc pe piață lemn și produse din lemn, aprobate prin [Hotărârea Guvernului nr. 497/2020](https://legislatie.just.ro/Public/DetaliiDocumentAfis/254000), aprobată prin Ordinul ministrului mediului, apelor și pădurilor nr. 118/2021, publicat în Monitorul Oficial al României, Partea I, nr. 97 din 29 ianuarie 2021, cu modificările și completările ulterioare, se modifică, după cum urmează:

**1. Articolul 23 va avea următorul cuprins:**

 „(1) Utilizarea aplicației SUMAL 2.0 Agent - Registrul electronic este obligatorie în depozitele/punctele de lucru/depozitele temporare, centrele de sortare și prelucrare a materialelor lemnoase, centrele care comercializează materiale lemnoase, instalațiile de transformare lemn rotund, în piețele, târgurile, oboarele și bursele de mărfuri în care se comercializează materiale lemnoase, precum și pentru operatorii economici care utilizează o cantitate mai mare de 20/an mc sau echivalentul a 20/an mc în cazul rumegușului și tocăturii, cu excepția consumului propriu.

 (2) Aplicația Agent - Registrul electronic se utilizează în mod obligatoriu pentru:

**a)** înregistrarea datelor persoanelor fizice angajate în cadrul profesionistului, desemnate prin act administrativ cu drepturi de acces la aplicația SUMAL 2.0 Agent - Registrul electronic și aplicația mobilă SUMAL 2.0 - Avize, cu rol diferențiat în funcție de atribuțiile prevăzute în fișa postului;

**b)** înregistrarea datelor referitoare la spațiile de depozitare a materialelor lemnoase, cu determinarea obligatorie a coordonatelor geografice ale acestora si cu asigurarea unei conexiuni permanente la internet;

**c)** înregistrarea numărului/numerelor de înmatriculare și tipului mijlocului/mijloacelor de transport din dotarea companiei, utilizat/utilizate la transportul materialelor lemnoase;

**d)** operarea proceselor-verbale de sortare a materialelor lemnoase depozitate prin înregistrarea cantităților și sortimentelor supuse sortării și a cantităților și sortimentelor rezultate, ori de câte ori este necesar, dar cel puțin o dată pe lună sau în termen de maximum 24 de ore de la data și ora solicitării agentului constatator împuternicit să realizeze controlul;

**e)** operarea proceselor-verbale de debitare a materialelor lemnoase prin înregistrarea cantităților și sortimentelor supuse debitării și a cantităților și sortimentelor rezultate, ori de câte ori este necesar, dar cel puțin o dată pe lună sau în termen de maximum 24 de ore de la data și ora solicitării agentului constatator împuternicit să realizeze controlul;

**f)** înregistrarea volumelor materialelor lemnoase supuse procesului de tocare;

**g)** înregistrarea volumelor materialelor lemnoase supuse procesului de mangalizare;

**h)** înregistrarea volumelor materialelor lemnoase supuse procesului de procesare;

**i)** înregistrarea volumelor materialelor lemnoase supuse consumului intern, pierderilor și celor aferente produselor finite care se face în termen de maximum 5 zile lucrătoare de la data efectuării operațiunii sau în termen de maximum 24 de ore de la data și ora solicitării agentului constatator împuternicit să realizeze controlul;

**j)** înregistrarea volumelor materialelor lemnoase supuse comercializării cu amănuntul;

**k)** înregistrarea ieșirilor de materiale lemnoase din depozite;

**l)** înregistrarea proceselor-verbale de sortare, debitare, procesare, tocare, mangalizare și comercializare cu amănuntul, la sfârșitul fiecărei luni sau în termen de maximum 24 de ore de la data și ora solicitării agentului constatator cu atribuții de control.

 (3) După înregistrarea și declararea în aplicația SUMAL 2.0 Agent - Registrul electronic de către profesioniști a depozitelor (punctelor de lucru)/depozitelor temporare de materiale lemnoase și asigurarea conexiunii la internet a acestora se va notifica garda forestieră cu privire la activarea în sistem a respectivelor spații de depozitare; în cazul în care adresa depozitelor/depozitelor temporare diferă de adresa sediului social a operatorului economic, pentru activarea în sistem, profesionistul va notifica garda forestieră competentă teritorial pe raza căreia își desfășoară activitatea. Notificarea pentru depozite (puncte de lucru) va fi însoțită în mod obligatoriu și de documentele prevăzute la art. 3 alin. (13) lit. d).

 (4) Depozitul temporar reprezintă locul unde profesionistul realizează depozitarea temporară a materialelor lemnoase, iar durata de funcționarea a acestuia se stabilește în funcție de volumul de masă lemnoasă și nu va fi mai mare de 90 de zile, cu posibilitatea prelungirii în baza aprobării gărzii forestiere competente teritorial. Profesioniștii au obligația de a împrejmui spațiul destinat depozitării temporare, de a prezenta documentele care fac dovada deținerii în folosință a terenului împrejmuit pe durata depozitării materialelor lemnoase, de a asigura conexiune la internet și de a utiliza aplicația SUMAL 2.0 Agent - Registrul electronic; împrejmuirea spațiului destinat depozitării temporare se realizează cu țăruși și panglică.

 (5)  Depozitele și depozitele temporare se pot amplasa și în terenuri forestiere având categoria de folosință pădure numai în condițiile stabilite de [art. 47 din Legea nr. 46/2008, republicată](https://legislatie.just.ro/Public/DetaliiDocumentAfis/229425), cu modificările și completările ulterioare. În cazul depozitelor temporare, termenul prevăzut la alin. (4) poate fi prelungit succesiv pe o perioadă de maximum 24 luni. Depozitele temporare amplasate în zona portuară pot fi autorizate pentru o perioadă de maximum 12 luni, cu posibilitatea de prelungire.”

**2. La articolul 31, alineatele (3), (5) (7), (9) și (11) vor avea următorul cuprins:**

 “(3) Suspendarea drepturilor de acces la SUMAL 2.0 se aprobă pentru o perioadă de 30 de zile, cu posibilitatea prelungirii pe perioade succesive de 30 de zile, de către:

a) personalul prevăzut la art. 3 alin. (1) lit. a), în baza:

i) unor măsuri dintr-un raport aprobat de către conducătorul autorității publice centrale care răspunde de silvicultură;

ii) unei cereri adresate conducerii autorității publice centrale care răspunde de silvicultură,de către agenții constatatori prevăzuți la [art. 24 alin. (1) lit. a) din Legea nr. 171/2010](https://legislatie.just.ro/Public/DetaliiDocumentAfis/268316), cu modificările și completările ulterioare. Cererea și documentele justificative care o însoțesc vor fi analizate în vederea aprobării sau respingerii acesteia;

iii) rezoluției parchetelor judiciare.

b) personalul responsabil cu implementarea SUMAL 2.0 din cadrul Gărzii Forestiere Naționale, în baza:

i) unor măsuri dintr-un raport aprobat de către conducătorul Gărzii Forestiere Naționale;

ii) unei cereri adresate conducerii Gărzii Forestiere Naționale, de către agenții constatatori prevăzuți la [art. 24 alin. (1) lit. a) din Legea nr. 171/2010](https://legislatie.just.ro/Public/DetaliiDocumentAfis/268316), cu modificările și completările ulterioare. Cererea și documentele justificative care o însoțesc vor fi analizate în vederea aprobării sau respingerii acesteia;

iii) rezoluției parchetelor judiciare

c) personalul responsabil cu implementarea SUMAL 2.0 din cadrul Gărzilor forestiere, în baza:

i) unor măsuri dintr-un raport aprobat de către conducătorul Gărzii forestiere competente teritorial;

ii) unei cereri adresate conducerii Gărzii forestiere competentă teritorial, de către agenții constatatori prevăzuți la [art. 24 alin. (1) lit. a) din Legea nr. 171/2010](https://legislatie.just.ro/Public/DetaliiDocumentAfis/268316), cu modificările și completările ulterioare. Cererea și documentele justificative care o însoțesc vor fi analizate în vederea aprobării sau respingerii acesteia;

iii) rezoluției parchetelor judiciare.”

.......................................

“(5) Pentru situațiile prevăzute la alin. (4) lit. a) și b), în caz de neconformare, în termen de 10 zile lucrătoare, a șefului de ocol la dispozițiile transmise oficial de autoritatea publică centrală care răspunde de silvicultură/de Garda Forestieră Națională/de Gărzile forestiere competente teritorial, structura prevăzută la art. 3 alin. (1) lit. a)/personalul responsabil cu implementarea SUMAL 2.0 din cadrul Gărzii Forestiere Naționale sau al Gărzilor Forestiere, în funcție de entitatea care a constatat neconformarea, ia măsura suspendării accesului acestuia în SUMAL 2.0.”

.............................

“(7) Pentru situațiile prevăzute la alin. (4) lit. c), structura prevăzută la art. 3 alin. (1) lit. a)/personalul responsabil cu implementarea SUMAL 2.0 din cadrul Gărzii Forestiere Naționale sau al Gărzilor Forestiere, în funcție de entitatea care a constatat încălcarea dispozițiilor alin. (4) lit. c), ia măsura suspendării folosirii dispozitivului special de marcat atribuit persoanei în cauză, la dispozițiile aprobate de conducătorul autorității publice centrale care răspunde de silvicultură/conducătorul Gărzii Forestiere Naționale/conducătorul Gărzii forestiere, și notifică ocolul silvic cu privire la interzicerea emiterii de delegații de marcare pentru aceasta, pentru o perioadă ce nu poate depăși 180 de zile. Revocarea măsurii se face tot pe bază de notificare și se comunică entităților interesate.”

..................................

“(9) În caz de neconformare, în termen de 24 de ore, a operatorului economic la notificarea transmisă oficial de autoritatea publică centrală care răspunde de silvicultură/Garda Forestieră Națională /Gărzile forestiere, cu privire la realizarea unui control, se realizează suspendarea operatorului economic în SUMAL 2.0 de către structura prevăzută la art. 3 alin. (1) lit. a)/personalul responsabil cu implementarea SUMAL 2.0 din cadrul Gărzii Forestiere Naționale sau al Gărzilor Forestiere, în funcție de entitatea care a transmis notificarea.”

...............................

“(11) În situații extraordinare, atunci când există informații certe cu privire la existența unor diferențe între volumul materialelor lemnoase potrivit documentelor de transport sau documentelor privind depozitarea, după caz, și volumul materialelor lemnoase încărcate în mijlocul de transport sau potrivit evidenței materialelor lemnoase în depozite/depozite temporare, persoana/persoanele împuternicită(e) să realizeze controlul poate/pot solicita, în baza unei fundamentări corespunzătoare, în scris, sau prin intermediul poștei electronice, suspendarea drepturilor de acces la SUMAL 2.0 pentru persoana/entitatea supusă controlului, pentru o perioadă de maximum 8 ore. Suspendarea drepturilor de acces la SUMAL 2.0 se operează de către personalul prevăzut la art. 3 alin. (1) lit. a)/personalul responsabil cu implementarea SUMAL 2.0 din cadrul Gărzii Forestiere Naționale sau al Gărzilor Forestiere, după caz, în funcție de entitatea care realizează controlul.”

**Art. II.** – Prezentul ordin se publică în Monitorul Oficial al României, Partea I.

**MINISTRUL MEDIULUI, APELOR ȘI PĂDURILOR**

**Mircea FECHET**